शरीफ ने जरदारी को उल्टा लटकाने की धमकी दी  
शाहबाज शरीफ ने राष्ट्रपति जरदारी को चेतावनी देते हुए कहा कि इस्तीफा देकर राष्ट्र की लूटी हुई सम्पत्ति वापस करो या फिर परिणाम भुगतने के लिए तैयार रहो।
पाकिस्तान के पंजाब प्रांत के मुख्यमंत्री एवं मुस्लिम लीग-नवाज (पीएमएल-एन) के नेता शाहबाज शरीफ ने राष्ट्रपति आसिफ अली जरदारी को चेतावनी देते हुए कहा कि इस्तीफा देकर राष्ट्र की लूटी हुई सम्पत्ति वापस करो या फिर परिणाम भुगतने के लिए तैयार रहो।  समाचार पत्र 'डान' ने की रपट के अनुसार पीएमएल-एन के नेताओं ने शुक्रवार को लाहौर में आयोजित एक जनसभा को सम्बोधित किया, जिसमें शरीफ ने राष्ट्रपति पर तीखे प्रहार किए। उन्होंने कहा, "इस्तीफा दो और लूटी हुई राष्ट्रीय सम्पत्ति को वापस करो। नहीं तो हमारे साथी तुम्हें (जरदारी) उल्टा लटका देंगे।"  शरीफ ने जरदारी को 'अलीबाबा' एवं उनके सहयोगियों को 'चालीस चोर' की संज्ञा दी। उन्होंने कहा कि राष्ट्रपति को देश से कोई लगाव नहीं है वह सिर्फ भ्रष्टाचार में लिप्त हैं।  शरीफ ने संकल्प व्यक्त करते हुए कहा कि यह लड़ाई जरदारी को सत्ता से हटाकर नए पाकिस्तान की नींव रखने के बाद ही खत्म होगी।